el en hbs_cyr ru ky hu ky tt en sv fr de de fr fr fr fr en ja fr es nb fr de en sv en ky ky ky ky ky ky ru ky ky ky ky ky ky ru ky ru ky mn ky tg ru ru hu hbs_cyr ru hu ru mt ky ru ky ru ky ru ru ru
Макала издегич Редакции газет Кыргызстана Кыргыз эл макалдары Архив-1 Архив-2 Архив-3 Архив-4 Архив-5 Архив-6 Zaman Кыргызстан Агым Айыл деми Алиби Асман пресс Азия news Арена kg Фабула Кереге kg Кыргызстан маданияты Көк Асаба Кутбилим Леди kg Майдан.kg Кыргыз туусу Учур Айгай kg Аалам С.С.С.Р Эл турмушу Эл сөзү Добулбас kg Айкын саясат Ачык саясат Майдан kg Адилет press Жалал-абад үнү Тарыхый мурас Обон Ош шамы Ош жаңырыгы Кыргыз руху Салык экспресс Саратан Diezel Айыл өкмөтү Нур Эл De факто Жаңы кылым Апта Алас Бишкек таймс Назар Энесай Новости Иссык-Куля Эркинтоо Биримдик Пресс kg Нур реклама Айат пресс Адилет пресс Лозунг Кабар
Оозду ачырган орустар, оозго алынган Кыргызстан
Казань шаарындагы бүткүл дүйнөлүк Универсиада старт алгандан бери Россия курама командасы жер жүзүн таң калтырып жатат. Күн сайын окемдерге жааган алтындар башка командалардын баарын бириктирсе да жетпегендей санга жетип калды. Ушул тапта Путиндин студенттери 62 алтын, 26 күмүш, 27 коло медаль тагынышты. Экинчи орунда турушкан Кытай, Япония, Кореяда болгону 7ден гана алтын медаль бар. Ал эми жалпы медалдардын саны боюнча экинчи орунда 37 байгелүү орду менен Украина командасы турат. Ал эми Германия, АКШ, Италия, Франция, Австралия, Бразилия сыяктуу өлкөлөрдүн артта калганы көпчүлүктү таң калтырды. Россиянын бул таланттары ушул формада турушса эртең олимпиадаларды кырат го деген эксперттер да жок эмес. Кытай өз үйүндө өткөн олимпиадага катуу даярдангандай окемдер да Татарстандын борборунда өтүп жаткан студенттердин олимпиадасына катуу даярданганы дароо байкалды. Ушул темп менен машыгышып 2018-жылы Россияда өтчү дүйнөлүк футбол биринчилигин утуп алышса, өзүбүз уткандай сүйүнмөкпүз. Россия эмне болсо ошо болсун. Кыргызстанды кеп кылалы.
Бул спорт майрамы Азия чемпионаты, олимпиада, дүйнө биринчиликтерине караганда Кыргызстан үчүн жемиштүү болду. Жакшы жагы 3 суткага жакын убакыт Россия, Япония, Кытай, Корея, Германиядан кийин 6-орунда Кыргызстан деген команда 2 алтын, 3 колосу менен турду. Дүйнө жүзү бул эмне болгон Кыргызстан деп интернеттен биздин өлкө жөнүндө маалымат издеп жатышат. Анткени биздин артыбызда АКШ, Бразилия, Италия, Улуу Британия, Швеция, Казакстан, Өзбекстан, Австралия, Украина сыяктуу өлкөлөр калып калышып чычалагыдай эле болду. 4-күн дегенде гана Кыргызстан 10-11-орунга түшүп калды. Ошентсе да жалгыз коло алган Түркиянын фонунда Кыргызстан башын тик көтөрүп жалпы эсептик тизмеде койкоюп турганын мактана баса белгилеп кое берели. Дүйнөдө канча өлкө бар, а биздикилер 10 күчтүү команданын катарында турат.
Жаман жагы биздин алган медалдардын баары бел кур күрөшүнөн болгондугунда. Башка спорттон нөл турбайбызбы. Бел кур күрөшү кыргыздын нукура спорту болгон үчүн гана уят болбодук. Ал эми биз ишенген дзю-дочуларыбыз Чыңгыз Мамедов менен Юрий Краковецкийлер коло медаль үчүн болгон кармашты алдырып ийишип, 5-орунга гана татышты.
100 килограммдык Кадыр Келсинбеков коло медалга ылайык болсо, калган алты мекендешибиз да биздин куржунду медалдарга толтурушту. Нурбек Кожобеков (82 кг) менен Нурбек Аканов (100 кг) өз салмактарында дүйнөдөгү эң күчтүү студент экенин далилдеп чемпион болушса, Нагира Сарбашева (75 кгдан өйдө) финалда утулуп калып күмүш тагынды. Канимет Барпыбеков (90 кг), Бекболсун Кушубаков (100дөн өйдө), Бурул Алыкуловалар (58 кг) да төшүн бош калтырбай коло медаль тагынышты. Бул жерде биз өткөн сандарыбызда 50 машина уткан эки бир тууган деп жазып, Нурбек Акановду мактаганыбызды эстей кетели. Биз бул талант жөнүндө элге маалымат бергенден кийин биздикилер өлкө туусун көтөрүү милдетин Нурбекке жүктөшкөн. Ал өз учурунда ишеничти актап, жоопкерчиликти сезип эң жогорку чекти багынтып берди.
Азамат жигиттин аты Азат экен
Кыргызстандын спортунун тарыхында дагы бир ысым алтын тамгалар менен жазыла турган болду. Анткени Иорданияда өткөн Азия чемпионатында биринчи жолу кыргыз мушкери чемпион болуп, ал жерде кыргыз гимни жаңырып, кызыл желегибиз желбиреди. 52 килограммдык салмакта Азат Үсөналиев аттуу азаматыбыз финалда Өзбекстандын чемпиону Шахобидин Соировду 3 раундда уктатып, континенттин эң кыйыны деп табылды. Бул жигиттен сырткары Өмүрбек Малабеков (56 кг), Эрмек Сакенов (64 кг) жана Сергей Паренко (91 кг) аттуу мекендештерибиз куржунга бирден коло салып беришти. 27 өлкөнүн ичинен биздин өлкө жалпы командалык эсепте 4-орунга татыды. Бул чемпионатта Казакстандын командасынын мыктылыгын баса белгилеп кетпесек болбойт. Бир эле биздин Азат алардын бир алтынын тартып алды, болбосо калган салмактардын баарында баурдастарыбыз чемпион болушту.
Тарых бетине кайрыла кетсек, бул чемпионат Кыргызстан үчүн эң жемиштүү болду. Буга чейин Азияда бир да мушкерибиз чемпион болгон эмес эле. 1995-жылы Жаныбек Каптагаев - коло, 1997-жылы Кенжебек Акельбаев - күмүш, Эмиль Бойло - коло, 1999-жылы Ташкентте Таалай Кыдыралиев (51 кг), Нурбек Касенов (71 кг) жана Владислав Визильтер (75 кг) - күмүш тагынышкан. Азия-2011де Асылбек Назаралиев менен Абдилай Анарбай уулу - коло медаль менен гана чектелишкен.
Түштүк Кореянын Инчхонунда жабык имараттардын ичиндеги спорт түрлөрү боюнча Азия оюндары жыйынтыкталды. Уруштун түрлөрүнөн биздикилер 6 медаль алышты. Тай боксу боюнча Данияр Кашкараев 57 килограммдык салмакта финалга чыгып утулуп калып 2-орун менен чектелди. Ал эми сары кыргыз делип жүргөн Леша Федосеев дагы бир ирет бизди кубантты. Ал өзүнүн 63,5 килограммдык салмагында Азия оюндарынын чемпиону аталып, калпагын кийип алып кыргыз гимнин кошо ырдады. Алексейдей ийгилик жаратпаса да байгелүү орундарга төмөнкү спортчулар татыктуу болушту: Сталбек Дарканбаев (71 кг) - күмүш, Кумар Жалиев (81 кг) менен Улан Касымбеков (57 кг) - коло.
Латынамерикалык бийдин түрү боюнча Алексей Кибкало менен Татьяна Кагадейдин жубу да 3-байгелүү орунга илешишти.
Ал эми командалык эсепте Кытайдын командасы 29 алтын, 13 күмүш жана 10 колосу менен биринчи орунду ээлешти.
Ошентип өспүрүмдөр арасында оор атлетика боюнча Азия чемпионатын Бишкекте ийгиликтүү өткөрдүк. Коноктор ыраазы болуп кетишти. Бул үчүн федерацияга алкыш айтышыбыз керек. Ал эми жыйынтык жагынан болгону бир алтынга гана ээ болгонубуз өкүнүчтүү. Алексей Долгалев 105 килограммдан жогорку салмак категориясында күч сынашып 162 килограммды көтөрүп, 195 кгны түртүп мыкты көрсөткүч жаратты. Анын артында калган балбан 6 килограммга аз көтөргөнүн да айта кетели. Башка спортчуларыбызга көз жүгүртсөк, Сыргак Абдраманов (62 кг) менен Тимур Бекнур уулу (56 кг) медалдарга бир кадамдан жетпей калышып 4-орунга татыктуу болушту. Манас Стамалиев (62 кг) - 5-орун, 77 килограммдык Жалил Жапаров - 7-орун, Курсант Төлөнов - 8-орун, Улан Жакишев дагы 8-орун жана Захид Токтобаев 9-орун менен чектелишти.
Кореяга барып койкоңдоп келишти
Таэквондонун мекени болгон Түштүк Кореянын Чунчонунда бул спорттун олимпиадалык түрү болуп эсептелген WTF түрүнөн Эл аралык турнир болуп өттү. Ага биздин мадырабаштар командасы катышып, 9 медаль алганга жарашты. Алтын медаль тагынып сыйтактанын чокусуна төмөнкү чемпиондор чыгышты: Максим Ким (8 жаш, керуги) жана Тамирлан Юсупов (9 жаш, керуги). Финалда 3 азаматыбыз утулуп калышты. Элзар Мурзабеков (9 жаш, керуги), Ансар Махметов (10 жаш, керуги) жана Калыйнур Алмазбековдор (15 жаш, керуги) кичине тырыша түшкөндө чемпион деле болушмак. Керугиден дагы байгелүү орундарга Тимур Мамбеталиев (7 жаш), Давид Ли (11 жаш) жана Владислав Пак (14 жаш) илешишти. Баса белгилеп кетчү нерсе, керугиден чемпион болгон Максим Ким пумсе боюнча жарыштын да жеңүүчүсү болуп табылды. Кореяга барган 11 спортчунун сегизи байгелүү кайтканы жакшы көрсөткүч катары бааланды.
Караколдо 9-июль күнү айымдар арасындагы футбол боюнча Кыргызстандын биринчилигинин 2-туру старт алды. Анда Бишкек, Кант, Ош, Каракол, Жалал-Абад жана Чүй командаларынын кыз-келиндери күч сынашат. Алгачкы беттеште чемпионаттын лидери болгон "Абдыш-Ата" кыздар командасы "Каракол" менен 0:0 эсебинде тең чыгып упайларын жоготушту. Эки турдун оюндары төмөндөгүдөй эсеп менен жыйынтыкталды:
"Каракол" - "Жалал-Абад" - 3:0
"Южанка" - "Азалия" - 1:2
"Абдыш-Ата" - "Чүй" - 6:0
"Каракол" - "Абдыш-Ата" - 0:0
"Южанка" - "Чүй" - 12:1
"Жалал-Абад" - "Азалия" - 1:10
Президенттин күйөө баласы жетектеген футбол федерациясында дагы жаңы дайындоолор катталды. Эми ФФКРдин башкы катчысы болуп Дастанбек Конокбаев шайланды. 1982-жылы туулган жаш адистин бул кызматка келишин көпчүлүк эрке күйөө баланын досторунун көтөрүлүшү катары кабыл алышканы менен Дастан мырза 2003-жылдан бери футбол чөйрөсүндө чечүүчү кызматтарда иштеп келгени такталды.
Ушул жылдын март айында Кыргызстан футбол курама командасы Бишкекте Белоруссия командасы менен достук беттеш өткөрмөк. Бул тууралуу сүйлөшүү мурда эле болгон болчу. Ошол убакта Кыргызстан командасы АФКнын кубогуна катышып калып ал беттеш болбой калган. Эми Белоруссия командасы биздикилерди 6-сентябрда Белоруссиянын Жодино шаарынын "Торпедо" стадионуна келгиле, Бакиев акаңардин көзүнчө футбол ойногонду үйрөтөлү деп чакырышты.
9-июль күнү Президент Атамбаев орустун белгилүү мушкерлери Александр Поветкин менен Денис Лебедевди кабыл алды. Алар Кыргызстанга Көл жээгинде машыгууларды өткөрүү үчүн келишкен. Бирок президент менен жолугууга Поветкин орус фашисттеринин төш белгиси тартылган футболканы кийип келип сыйлык алганын көпчүлүк жактырбады. Анткени Москвада таз баштардын колунан өлгөн кыргыздар дал ушундай белгиси бар кийимдерди кийгендерден жабыр тартышат. "Чуркаларга" өчтөрдүн катарына кирген Поветкинди эмнеге Атамбаев сыйлады дегендер чекеден чыгат...